Уразавылда хор коллективлары ярышты (ФОТО)

	Белгәнебезчә, Бөек Җиңүнең 70 еллыгы уңаеннан өлкә районнарында төрле чаралар уздырылып килә. Кызыл Октябрь районы хакимияте, мәсәлән, мәдәният, спорт һәм яшьләр эше буенча комитет белән берлектә, 27 март көнне Уразавыл мәдәният йортында өч этаптан торган “Битва хоров” конкурсының беренче турын оештырды. Аның икенчесе апрель урталарына, ә финалы 8 майга билгеләнгән.	 Конкурста районның өлкән яшьтәге гражданнарын һәм инвалидларны социаль тәэмин итү үзәге, халыкны социаль яклау идарәсе, мәдәният һәм мәгариф комитетлары, район үзәк кастаханәсе, Уразавылдагы Мансур Хафизов урамы, Пильна агропромышленность техникумының Уразавыл филиалы, Чүмбәли, Кечас, Салган, Кече Рбишча һәм Уразавыл мәктәпләреннән 12 хор коллективы катнашты. Жюрины Кызыл Октябрь районының мәдәният, спорт һәм яшьләр эше буенча комитет рәисе Максут Яруллин җитәкләде. Аның урынбасары булып Земство җыены аппараты җитәкчесе Ринат Абдрахманов, ә жюри әгъзалары итеп мәгариф комитеты белгече Ольга Дианова, Нижгар татарлары конгрессы рәисе Гаяр Хәсәнов, мәгълүмати-мәдәни үзәк директоры Фәрит Абдрахманов, “Ядкарь” төркеме солисты Рауф Ярмөхәммәтов һәм район газетасы корреспонденты Ирина Сорокина билгеләнделәр. Өлкә үзәгеннән килгән вәкилләр, мәдәният министрлыгы консультанты Николай Туркин белән милләтара хезмәткәрлек бүлеге мөдире Наталья Храмова, Кызыл Октябрь районы җитәкчеләре Халит Сөләйманов белән Ринат Җәләлов, Гаяр Хәсәнов белән Максут Яруллинның чыгышларыннан соң конкурс ачык дип игълан ителде. “Алма төшәрди урын калмады” дигәндәй, зал шыгрым тулды. Ярышны социаль тәэмин итү үзәге коллективы сугыш чоры җырлары белән башлап җибәрде. Ә тәнәфесләр вакытында Казаннан бүләкле урын алып кайткан Кочко-Пожар кызы Лилия Юнисова матур иттереп биеде, Рәшит Ваһапов исемендәге конкурслар лауреаты Рафаил абый Каюмов татар җырларын башкарды.  
	Р.РАМАЗАНОВ	
Туган як

	№   |  	


